kardosdrur/scandi-wiki huggingface dataset:
Gaius Cilnius Mæcenas

Gaius Cilnius Mæcenas (70 f.Kr.-8 f.Kr.) var en romersk politiker fra Arretium, der var blandt Augustus' venner. Han var en af hovedmændene i Augustus' kulturpolitik, idet han støttede håbefulde kunstnere, der skrev pænt om Augustus. Det kunne han pga. sin enorme formue.

Første gang Mæcenas omtales er i 40 f.Kr., hvor han hjalp ved fredsforhandlingerne mellem Augustus og Marcus Antonius. Siden er han knap så synlig i det politiske liv. Fra omkring 30'erne f.Kr. begyndte han at støtte kunstnere som Vergil, Varius Rufus, Properts og Horats. Det er ikke en tilfældighed, at hans navn i dag (jf. en mæcen) betyder en person, der støtter kunstnere.

Flere store værker heribland Vergils Georgica og Horats' Oder er tilegnet Mæcenas, og han tilskrives også Properts' forandring fra en grov digter til en mere urban.

Augustustidens rebel, digteren Ovid, var ikke støttet af Mæcenas. Ovid skrev nu heller ikke særligt pænt om Augustus.
Mæcenas' pragtvilla i Rom er udgravet.

Politikere fra Romerriget
Farlige forbindelser (film)

Farlige forbindelser (originaltitel: Dangerous Liaisons) er en film fra 1988, instrueret af Stephen Frears. Den er baseret på et skuespil af Christopher Hampton som igen er baseret på en klassisk roman fra 1800-tallet Les Liaisons dangereuses, af Pierre Choderlos de Laclos. 

Hovedrolleindehavere inkluderer Glenn Close, John Malkovich og Michelle Pfeiffer. I biroller ses bl.a. Keanu Reeves, Uma Thurman og Swoosie Kurtz.

Andre filmversioner 
 Valmont (af Miloš Forman)
 Farlige forbindelser (1959) (af Roger Vadim – overført til Frankrig i 1950erne)
 Sex Games (overført til New York i 1990erne)
 Der er også en koreansk version der finder sted i Korea i det 18. århundrede.

Eksterne henvisninger 
 

Amerikanske film fra 1988
Dramafilm fra USA
Film baseret på bøger
Film instrueret af Stephen Frears
Bodilprisen for bedste amerikanske film
César for bedste udenlandske film
Arne Sande

Arne Sande (18. marts 1905 i Moss, Norge – 31. marts 1985 i København) var en dansk bokser i letvægt og weltervægt.

Amatørkarriere 
Som amatør boksede Arne Sande for IF Sparta. Han vandt det danske amatørmesterskab i letvægt i 1925, og blev samme år udtaget til deltagelse ved europamesterskaberne i Stockholm, hvor han vandt bronze. Han vandt herefter DM i 1926 og 1927 og deltog i 1927 igen i EM, hvor han vandt sølv.

Året efter i 1928 vandt han atter et dansk mesterskab, denne gang i weltervægt og stillede samme år op ved Sommer-OL 1928 i Amsterdam, men røg ud i indledende runde til P.J. Lenehan fra Irland. Han vandt igen DM i weltervægt i 1930.

Professionel karriere 
Efter to EM-medaljer og 5 danske mesterskaber blev professionel. Han boksede et par kampe i Forum i efteråret 1930 og besejrede besejrede svensk-canadieren Eric Mangelin på point ved et stævne 2. juledag 1930 i Stockholm. Næste kamp blev bokset i København, hvor Sande tabte til den tidligere tyske mester i letvægt Paul Czirson på point. Arne Sande opnåede herefter en skuffende uafgjort med franskmanden André Reby, der forinden havde tabt syv af sine otte kampe. Arne Sande opgav herefter karrieren.

Noter

Eksterne henvisninger 
 

Boksere fra Danmark
Olympiske boksere fra Danmark
Boksere ved sommer-OL 1928
William Wain

William Wain (døbt: Wilham Wain) (født 31. marts 1819 i Bolton, England, død 1. maj 1882 i København) var en engelsk-dansk ingeniør og maskinfabrikant, medgrundlægger af Burmeister & Wain.

Han kom i lære på en maskinfabrik i fødebyen og fuldendte læretiden i den nærliggende by Wigan. Som 20-årig blev han ansat som mester på en stor maskinfabrik i Norwich. Herefter tog han til London, hvor han straks opnåede en lignende mesterplads. Da denne fabrik lukkede, og N.E. Tuxen, en dansk premierløjtnant, på den danske marines vegne var i London, blev den arbejdsløse Wain engageret til det danske postvæsen. 

Som ansat i postvæsenet var han bl.a. i en tid beskæftiget på postbåden Gejser, der oprindelig var bygget som orlogsskib. Den overgik igen til marinen, og Wain fulgte med. Han havde allerede løst opgaver for marinen, idet han siden sin ankomst havde været praktisk ledende ved anlægget af det maskinværksted, der etableredes på Orlogsværftet.

I 1862 blev han underdirektør ved Orlogsværftet med kaptajnløjtnants rang. Wain var imidlertid også kommet i forbindelse med Baumgarten & Burmeisters Maskinetablissement, der bl.a. leverede maskinerne til flere skibe bygget på værftet.

Da Hans Heinrich Baumgarten i 1861 trak sig tilbage, blev Wain Carl Christian Burmeisters kompagnon. Som underdirektør for Orlogsværftet var han medlem af en regeringskommission, som bl.a. skulle kontrollere de arbejder, Burmeister & Wain leverede. Wain blev følgelig afskediget fra marinen, om end han fortsatte som særlig lønnet konsulent. I 1872 blev B & Ws Jærnskibsbyggeri omdannet til aktieselskab.

Wain udtog flere patenter, bl.a. på en flydedok, ligesom konstruktionen af Knippelsbro (bygget 1867-69) foregik efter nye principper, formuleret af Wain.

Wiliam Wain var gift to gange. Første gang i England med en datter af en kirkevinduesmaler. Efter hendes død giftede han sig med en datter af den fremtrædende frimurer, præsten C.H. Visby. I 1858 fik han dansk indfødsret. I 1871 blev han udnævnt til etatsråd og Dannebrogsmand, 1874 fik han Fortjenstmedaljen i guld, 1858 blev han Ridder af Dannebrog og fik i 1879 Dannebrogordenens Kommandørkors.

Han er begravet på Holmens Kirkegård.

Eksterne henvisninger 
 

Danskere i 1800-tallet
Søofficerer fra Danmark
Modtagere af Fortjenstmedaljen i guld
Kommandører af Dannebrog
Fabrikanter fra Danmark
Personer i Dansk Biografisk Leksikon
Personer med tilknytning til Burmeister & Wain
Etatsråder fra Danmark
Personer fra Bolton
Roman Herzog

Roman Herzog (født 5. april 1934 i Landshut, død 10. januar 2017 i Jagsthausen) var en tysk politiker fra CDU, som var præsident i Tyskland fra 1994 til 1999.

Biografi 
Roman Herzog blev født i Landshut, Tyskland i 1934 af en protestantisk familie.

Han studerede jura i München og tog sin første juridiske eksamen i 1957.

I 1958 modtog han titlen som dr.jur. og arbejdede som assistent på universitetet i München indtil 1964.

Noter

Ekstern henvisning 

Tysklands forbundspræsidenter
Politikere fra CDU
Personer fra Bayern
Æresdoktorer ved University of Oxford
Hasmark Strand

Hasmark Strand er beliggende ved Hasmark, en lille by nord for Otterup på Fyn.

Hasmark lægger navn til den lange strand på Nordfyn, der ligger mellem Jørgensø Strand mod vest og Enebærodde mod øst.

Langs stranden ligger mange sommerhuse, som præger området.

Tæt på stranden ligger Hasmark Strand Feriepark – en campingplads med kiosk, badeland og restaurant.

Litteratur 

 Mogens Boman: Hasmark Strand og Niels Nielsens minde 1952-2002, Bellevue, 2002. 

Strande i Danmark
Lokaliteter i Nordfyns Kommune
Ringsaker

Ringsaker er en kommune i Innlandet fylke i Norge. Den grænser i nordvest til Lillehammer, i nord til Øyer, Stor-Elvdal og Åmot, i øst til Hamar, i syd til Stange og Østre Toten og i vest til Gjøvik kommune. Højeste punkt er Tua der er 1.091 moh. Kommunen havde i 2019 34.736 indbyggere.

Området ligger på Mjøsas østbred, mellem bykommunerne Hamar og Lillehammer, og strækker sig østover til hedemarksviderne. De to største byer er Brumunddal og Moelv, som også huser det meste af de kommunale tjenester og styringsorganer. Europavej 6 og Dovrebanen passerer gennem kommunen. Lokalavisen Ringsaker Blad udgives i Moelv.

Historie 
Ringsaker har vært beboet siden stenalderen, og der er gjort fund af helleristninger på Mo gård ved Moelv. Ringsaker kirke, bygget i 1170, er en smuk stenkirke beliggende ved Mjøsas bred. Rester af borgmurr og gamle gravpladser vidner også om en rig kultur med rødder langt tilbage i tiden.

Kultur 
Alf Prøysen og grafikeren Johan Nordhagen har med deres skildringer af lokale motiver gjort fladbygderne kendt ud over kommunens grænser.

Erhvervsliv 
Kommunen er præget af udstrakt jord- og skovbrug, og det meste af industrien er relateret dertil med forædlingsindustri, savværker og færdighusproduktion.

Eksterne henvisninger 

Kommuner i Innlandet
Kommuner i Hedmark
Stange

Stange er en kommune liggende på østsiden af søen Mjøsa i Innlandet fylke i Norge. I nord grænser den til Hamar og Løten, i øst til Våler og Åsnes, i syd til Nord-Odal og Eidsvoll, i vest til Østre Toten og Ringsaker. Højeste punkt er Søndre Fjellsjøhøgda der er 642 moh. Kommunen havde  21.0334 indbyggere i 2019.
 
Stange er den største landbrugskommune i Hedmark fylke.

Byer 
Bosatte pr. 1. januar 2006.
 Ottestad (del af Hamar ), 5 365
 Stange centrum (Stangebyen), 2 438
 Ilseng, 854
 Gata, 506
 Tangen, 468
 Starhellinga (Sørbygdafeltet), 397
 Romedal, 336
 Åsbygda (Bottenfjellet), 270

Seværdigheder 
 Tangen Dyrepark
 Norsk Motor-Historisk Museum
 Norsk Udvandrermuseum

Tusenårssted 
Kommunens tusenårssted er Stange kirke, bygdas eneste middelalderbyggeri, fra ca. 1250.

Personer fra Stange 

 Otto Albert Blehr († 1927), statsminister
 Hulda Garborg († 1934), forfatter, kulturarbejder
 Andrew Furuseth († 1938) 
 Ingeborg Refling Hagen († 1989), forfatter
 Martin Strandli († 1973)
 Aslaug Groven Michaelsen († 2017), forfatter og professor (nordisk litteratur) 
 Odvar Nordli, statsminister († 2018)
 Trygve Slagsvold Vedum (1978-), politiker, stortingsmand
 Jan Baker (1939- ), billedkunstner

Fra Stange kommer også pop- og rockgruppen Return.
Politikeren og den tidligere statsminister Odvar Nordli, kommer fra Stange.

Kilder og  henvisninger 

Kommuner i Innlandet
Kommuner i Hedmark
Österreichische Volkspartei

Österreichische Volkspartei (ÖVP (ø-fau-p, Det Østrigske Folkeparti) er et borgerligt, kristeligt-socialt parti grundlagt den 17. april 1945, der hylder værdier som frihed, ansvar, ydelse, sikkerhed og subsidiaritetsprincippet og går ind for markedsøkonomi med økologisk perspektiv. ÖVP var ledende i Østrigs indtræden i EU fra 1. januar 1995.

1945 – 1970 indgik partiet alene eller i forskellige koalitionskonstellationer i alle østrigske regeringer. Fra 1970 til 1987 var det i opposition til socialdemokratisk ledede regeringer. Fra 1987 har partiet været regeringsbærende i koalition med dels SPÖ, dels (2000 – 2006) med Jörg Haiders parti, først FPÖ, siden BZÖ. Efter valgene til Nationalrådet (det østrigske parlaments direkte valgte kammer) i 2006 og 2008 indgår ÖVP i koalitionsregeringer under ledelse af SPÖ.

Partiets kernevælgere er traditionelt selvstændige, landmænd, offentligt ansatte og funktionærer. Det opnår typisk høje stemmeandele uden for de store byer.

Partiet har 630.000 medlemmer. En del af medlemmerne har deres medlemskab gennem funktionærfagforeninger, landboforeninger o.l.

Ved Europa-Parlamentsvalget 2014 i Østrig opnåede partiet fem ud af 18 mandater i Østrig.

Eksterne ressourcer 
 www.oevp.at

Politiske partier i Østrig
Kristendemokratiske partier
Konservative partier
Etableret i 1945
Stor-Elvdal

Stor-Elvdal er en kommune i Innlandet fylke i Norge. Den grænser i nord til Folldal og Alvdal, i øst til Rendalen, i syd til Åmot og Ringsaker, i vest til Øyer og Ringebu, og i nordvest til Sør-Fron. Højeste punkt i kommunen er Gravskardhøgda der er  1.767 moh. Kommunen havde 2.425 indbyggere i 2019

Kilder og  henvisninger 

Kommuner i Innlandet
Kommuner i Hedmark
Oxidationsmiddel

Et oxidationsmiddel er et kemikalie, der har en oxiderende virkning, dvs. er i stand til at optage elektroner fra et andet stof (hvorved dette stofs oxidationstrin stiger). Et almindeligt kendt oxidationsmiddel er oxygen (O2) fra Jordens atmosfære.

Oxidationsmidler bruges bl.a. i krudtblandinger – som f.eks. i sortkrudt. Her bruges kaliumnitrat som oxidationsmiddel. Derved opnås en hurtigere forbrænding, da kemikaliet indeholder oxygen/ilt.

Eksempler på oxidationsmidler 
 Kaliumperklorat – bruges i nogle typer Flash Powder og Armstrongs blanding.
 Kaliumklorat – som kaliumperklorat, blot mere følsom.
 Kaliumpermanganat – bruges f.eks. i Flash Powder.
 Jernoxid – bruges f.eks. i termit, der er en blanding af jernoxid og aluminium-pulver, der brænder ved en meget høj temperatur.

Elektrokemi
Oxidationsmidler
Hans Holdt

Hans Holdt (13. januar 1904 – februar 1962), var en dansk bokser i weltervægt.

Som amatør boksede Hans Holdt for IF Sparta. Han vandt det danske amatørmesterskab i weltervægt i 1924. Han deltog året efter ved europamesterskaberne i Stockholm, hvor han vandt sølv i mellemvægt. 

Hans Holdt debuterede som professionel bokser den 2. maj 1926 ved et stævne i Oslo, da han besejrede den rutinerede englænder Nat Brooks, der forinden havde opnået 84 sejre i 146 kampe. Holdt vandt på point efter 10 omgange. Den næste kamp blev bokset i København, hvor Holdt besejrede landsmanden Fritz Willumsen, hvorefter han tabte sin tredje kamp til englænderen Jack Donn. Efter de første syv kampe opnåede Hans Holdt 3 sejre, 3 uafgjorte og et nederlag.

Efter den lidt turbulente start på karrieren vandt Holdt i årene 1927-1928 en par kampe, der blev afviklet i Oslo og i København. Holdt flyttede herefter basen til Paris, hvor han i 1928 vandt 9 kampe ud af 10. Han boksede tillige i Sverige, England og Italien. Den 11. januar 1929 blev han matchet mod landsmanden Harald Nielsen i en kamp om det danske mesterskab i weltervægt. Holdt havde forinden 24 kampe med kun 4 nederlag, hvorimod Harald Nielsen gjorde sin professionelle debut. Harald Nielsen havde dog vist sine evner som amatør, da han i 1925 havde vundet EM i weltervægt. Holdts rutine var dog udslagsgivende, og Holdt vandt det danske mesterskab på point efter 10 omgange. 

Holdt fortsatte sejrsrækken, og den 14. januar 1931 fik Hans Holdt som den første dansker efter Knud Larsen og Søren Petersen chancen for at vinde det professionelle europamesterskab, da han blev matchet mod belgieren Gustave Roth i København. Roth var en rutineret bokser, der 5 gange tidligere havde forsvaret titlen med held. Det lykkedes ikke Hans Holdt at vriste titlen fra Roth, der vandt på point efter 15 omgange. Roth vandt siden europamesterskabet i både mellem- og letsværvægt. 

Holdt fortsatte karrieren og vandt en lang række kampe i Danmark, men fik aldrig igen chancen for at vinde europamesterskabet. Holdts sidste kamp blev afviklet i juledag 1941 i Hamborg, hvor Holdt tabte på point til den franske letsværvægter Charles Rutz. 

Hans Holdt opnåede 92 kampe, hvoraf 67 blev vundet (21 før tid), 13 tabt (6 før tid) og 11 endte uafgjort.

Eksterne links 
 Professionel rekordliste på boxrec.com

Mandlige boksere fra Danmark
Jens Wadum

Jens Wadum (31. januar 1746 – 18. april 1804) var en rentekammerkommitteret og forfatter.

Han fødtes på faderens gård Nørgaard i Grinderslev Sogn, Salling, som søn af Claus Jensen Wadum (født 1711 i Aalborg, død senest 1747) og hustru Mette Hansdatter f. Winde (vistnok født i Saltum 1719, død 1757). Han blev student fra Aalborg Skole 1763 og ansattes 1772 som kopist i general-Landvæsenskommissionen, hvorfra han 1773 gik over i landvæsenskontoret, hvis chef han blev 1777.

1790 udnævntes han til kommitteret i Rentekammeret, og i denne stilling virkede han til sin død. 1800 havde han fået titel af virkelig justitsråd.

Wadum var efter samtidens vidnesbyrd en mere end almindelig dygtig og nidkær embedsmand, hvis betydelige, både praktiske og teoretiske, indsigt i sit fag i høj grad kom landvæsensreformerne til gode. Og dog ligger hans egentlige betydning måske ikke her. Det er meget rimeligt, at han, som Knud Lyne Rahbek siger, "gik svanger med det Forehavende i mere end én Henseende at blive Danmarks Nicolai". Det vil sige, han ville, dels som udgiver, dels ved personlig påvirkning på den kreds, han tilhørte, i det stille øve indflydelse. Han attråede ikke at være leder eller fører, men han ville være med til at skabe offentlig mening, og dette lykkedes ham ganske. Han var den
egentlige stifter af Det danske Litteraturselskab (1775), og snart efter kom han til at spille en ikke ringe rolle i Drejers Klub.

"Wadums Vindueskrog" i klublokalet var berømt. Man sagde, at "der fra det Vindue udbredte sig mere Lys over Borgersamfundet end fra mangen højlovet Oplysningsanstalt". Lyttede man i
almindelighed gerne til hans ord, måtte de få dobbelt vægt hos hans venner, da spørgsmaalet om bondens frigørelse rejstes, thi på dette område var hans sagkundskab ubestridelig, og da han aldeles afgjort sluttede sig til Johan Ludvig Reventlow, hvem han med en hos ham ualmindelig begejstring kaldte for "en stor Mand", tør det nok påstås, at han bidrog ikke ganske lidt til i København at skabe den offentlige mening, der var reformerne en så væsentlig støtte. At den lige så besindige som varmhjertede mand også fremhjalp mange andre af de bestræbelser, der var oppe i tiden, siger sig selv. Ikke få er de lovord, venner som Rahbek have ødslet på ham, men mest betyder dog måske det smukke eftermæle, Jonas Collin satte ham i Borgervennen.

Hans skribentvirksomhed var uden større betydning. Wadum var gift med Johanne Christine Koch (født i København 22. juli 1750, død 20. marts 1837 i Randrup præstegård), datter af Ib Andersen Koch og Anne Marie Johannesdatter og vistnok senere adopteret af boghandler Jacob Deichmann forældre.

Eksterne henvisninger 
 

Embedsmænd fra Danmark
Personer i oplysningstiden
Danskere i 1700-tallet
Danskere i 1800-tallet
Personer i Dansk Biografisk Leksikon
Harald Nielsen (bokser)

Harald Laderstoff Nielsen (23. februar 1902 i København – 14. marts 1983 smst) var en dansk bokser i weltervægt.

Harald Nielsen boksede som amatør for IF Sparta, hvor han vandt det danske mesterskab i weltervægt i 1925. Samme år blev han udtaget til europamesterskaberne i Stockholm, hvor Harald Nielsen vandt titlen i samme vægtklasse.

Han havde forinden deltaget i Sommer-OL 1924 i Paris, hvor han dog havde tabt sin første kamp i bokseturneringen til italieneren Oldani.

Harald Nielsen debuterede som professionel bokser den 11. januar 1929 i en kamp over 10 omgange mod den rutinerede landsmand, og senere EM-udfordrer Hans Holdt i en kamp om det danske professionelle mesterskab i weltervægt. Harald Nielsen tabte på point. Næste kamp i karrieren var mod en anden landsmand, og også kommende EM-udfordrer, den ubesejrede Einar Aggerholm. Denne gang gik det bedre, og Nielsen vandt på point.

Harald Nielsen vandt herefter tre kampe mod relativt upåagtede modstandere. Sidste kamp i karrieren som professionel fandt sted i København den 7. april 1937, da han pointbesejrede tyskeren Hans Kruse. Harald Nielsen opnåede i alt 5 kampe som professionel, og tabte kun en enkelt. Højdepunktet af boksekarrieren blev nået med europamesterskabet for amatører.

Noter

Eksterne links 
 

Boksere fra Danmark
Olympiske boksere fra Danmark
Boksere ved sommer-OL 1924
Kasper Wilton

Kasper Wilton (født 16. december 1960 på Frederiksberg) er en dansk skuespiller, instruktør, der er chef for Folketeatret. 

Kasper Wilton er søn af sceneinstruktøren Kai Wilton og skuespillerinden Grethe Holmer. 

Debuterede som skuespiller 1979 på Det Ny Teater. Var på Aalborg Teaters aspirantskole 1981 - 83 og derefter ansat samme sted til 1985. Herefter freelance skuespiller og fra 1990 udelukkende instruktør. Han var fra 1996 til 2000 chef for Vendsyssel Teater, hvorefter han blev ansat som chef for Odense Teater, som han forlod i juli 2010 for at blive direktør for Folketeatret.

Han har både arbejdet som skuespiller, oversætter, forfatter, instruktør og som underviser på skuespilskoler og konservatorier. Han har bl.a. medvirket i det 14. afsnit af tv-serien Rejseholdet samt blandt andet skuespillene Nøddebo Præstegård, Genboerne og Den Politiske Kandestøber og har af flere gange arbejdet med operainstruktion for Den Jyske Opera, Den Fynske Opera, Den Ny Opera, Trøndelag Opera (Norge). Er i gang med at iscenesætte Wagners "Niebelungens Ring" på Den Ny Opera i Esbjerg med estimeret slutopførelse 2026. Tidligere har han været instruktør på bl.a. Banden, Baggårdsteatret, Det Danske Teater, Holbæk Egnsteater, Teatret Møllen, Rialto Teatret, Ålborg Teater, Odense Teater, Vendsyssel Teater, Vintapperteatret, Sønderjydsk Forsøgsscene og Folketeatret. 

I januar 2007 blev han af Fyens Stiftstidende tildelt prisen som Årets Fynbo. I begrundelsen blev han blandt andet rost for sit engagement for at bevare skuespilskolen i Odense, da den i efteråret 2006 blev erklæret lukningstruet af flere kulturpolitikere i Folketinget.

Kasper Wilton er gift med skuespilleren Jeanette Binderup-Schultz. Parret er bosiddende i Skovshoved.

Eksterne henvisninger 
 

Tv-skuespillere fra Danmark
Teaterskuespillere fra Danmark
Personer fra Frederiksberg
Teaterledere fra Danmark
Personer i Kraks Blå Bog
Ammunitionsdepot

Et ammunitionsdepot er et depot til opbevaring af ammunition til håndvåben eller artilleri.
Ammunitionsdepoter er typisk placeret på steder, hvor de ikke risikerer at forrette skade på omgivelserne i tilfælde af uheld. Ligeledes er de placeret taktisk i forhold til fjenderetningen (i.e. dér, hvor fjenden kommer fra).

Ammunitionsdepoter søges sikret mod eksplosioner, der vil kunne medføre detonering af ammunitionen og påføre skade på omgivelserne. Der har gennem tiderne sket en række ulykker i forbindelse med eksplosioner af ammunitionsdepoter, bl.a. ved RAF Fauld-ulykken i England i 1944.

Se også 
 Fredskrudtmagasin

Eksterne links 

 
Depot
Jeanette Binderup-Schultz

Jeanette Binderup-Schultz (født 5. oktober 1967) er en dansk skuespiller, danser og koreograf.

Binderup-Schultz blev musisk-sproglig student fra Køge Gymnasium i 1985. Samme år havde hun sin debut som professionel danser i Cirkusrevyen. Hun medvirkede som danser i mange opsætninger, muscials og shows. Hun tog en skuespiluddannelse ved Actors Centre i London og debuterede som skuespiller i 1990 på Gladsaxe Teater. Hun  har spillet på Folketeatret, Nørrebros Teater, Det Danske Teater, Teatret ved Sorte Hest, Odense Teater, Aalborg Teater og Gladsaxe Teater.

Ved Hjørring Revyen i 1996 fungerede hun første gang som koreograf. Hun har koreograferet Kolding Revyen, Rocky Horror Show, Cyrano de Bergerac samt DR1-julekalendrene Jul i Gammelby og Nissebanden i Vestindien, ligesom hun har lavet koreografi for Den Fynske Opera og Den Jyske Opera.

Hun har medvirket i spillefilmen Hjælp - Min datter vil giftes (1993) i en lille rolle som burgerpigen, der inviteres med til Rio af Niels Olsen, samt det 20. afsnit af TV 2-serien Hotellet.

Fra 1991 til 2003 dannede hun par med Per Pallesen, som instruerede hende i Hjælp - Min datter vil giftes. I dag er hun gift med teaterchef Kasper Wilton. Parret er bosiddende i Skovshoved.

Eksterne henvisninger 
 

Teaterskuespillere fra Danmark
Dansere fra Danmark